SKRIFTLIG FORESPØRGSEL E-1789/00

af Luis Berenguer Fuster (PSE) til Kommissionen

(8. juni 2000)

Om: Fejlagtige beregninger af elektricitetspriser i Spanien

I overensstemmelse med en kotume, der er begyndt at gøre sig gældende, siden den nye Kommission blev indsat, har den spanske presse fået adgang til et notat vedrørende den spanske elektricitetssektor, i henhold til hvilket elektricitetsprisen i løbet af de tre sidste år er faldet med 16 %.

Da man kan frygte, at formålet med dette notat er at skabe et gunstigt miljø for godkendelse af offentlig støtte CTC til denne sektor, og at Kommissionen vil blive udpeget til dummepeter af samtlige spanske forbrugere, der på ingen måde kan føle denne prisnedgang i deres pengepung,

bedes Kommissionen give følgende oplysninger:

- Er notatet, i henhold til hvilket elektricitetsprisen i Spanien er faldet med 16 %, rigtigt?

- Hvilke beregninger har Kommissionen foretaget?

- Kan Kommissionen opdele disse beregninger mellem hhv. de industrielle og de private forbrugere?

- Har Kommissionen kendskab til de undersøgelser, der er foretaget af Det Nationale Elektricitetsudvalg, i henhold til hvilket elektricitetsprisen er steget i både 1998 og 1999?

- Er disse beregninger fejlagtige, og i givet fald hvorfor?

Svar afgivet på Kommissionens vegne af Loyola de Palacio

(20. juli 2000)

1. En af de mest synlige konsekvenser af elektricitetsmarkedets åbning er lavere elektricitetspriser, og dette er efter Kommissionens mening ved at blive en realitet i Fællesskabet (meddelelse fra Kommissionen til Rådet og Europa-Parlamentet Den seneste udvikling i gennemførelsen af det indre elektricitetsmarked(1)). Statistikker over tendenser i elektricitetspriser i Spanien fra 1996 til 1999 viser et prisfald. Bilag 2 i Kommissionens meddelelse viser, at nominalpriser på elektricitet er faldet i Spanien (i) med 15,1 % for husholdninger, (ii) med 18,4 % for små virksomheder og (iii) med 16,2 % for erhvervslivet generelt. Den nedgang på 16 % som den spanske presse og det ærede medlem nævner, er sandsynligvis resultatet af et simpelt regnestykke bestående af gennemsnittet af de tre ovennævnte tal. Disse tal offentliggøres af Eurostat og beregnes på priser i Euro. Hvis samme type tal forelægges i national valuta, er nominalprisen for elektricitet i Spanien faldet med 12,5 % for husholdninger, 16 % for små virksomheder og 13,7 % for erhvervslivet generelt (juli 1996 juli 1999).

2. Kommissionen er klar over, at den spanske elektricitets- og gasregulator (Comisón Nacional de la Energía) har offentliggjort forskellige undersøgelser. Det er navnlig værd at nævne en sammenlignende undersøgelse CNSE 0I002/99, som blev offentliggjort på Internetadressen http://www.int.cne.es/pdf/0I001_99.pdf. Comisón Nacional bemærker i afsnit 20 og 30 i denne rapport, at elektricitetspriserne i Spanien for årene 1997 og 1998 er faldet. Kommissionen har ingen oplysninger om de undersøgelser, der er udført af Comisón Nacional og som nævnes af det ærede medlem, hvor det tilsyneladende nævnes, at elektricitetspriserne i Spanien er steget i både 1998 og 1999.

Kommissionen bemærker også, at Comisón Nacional ved flere lejligheder har sendt Kommissionen forskellige skemaer og tal, der igen viser at nominalprisen for elektricitet er faldet med 7,8 % for husholdninger, og med 12,1 % for erhvervslivet. Forskellen mellem disse tal, og de tal Kommissionen har beregnet, skyldes formentlig en forskellig metode. Blandt andet inkluderer Comisón Nacional's tal afgifter på elektricitet i Spanien for 1998 og 1999, mens Kommissionens tal ikke inkluderer afgifter.

(1) KOM(2000) 297 endelig udg.